Swembad kry voete by Gautengse fabriekVele hande, ligte werk … Die direkteur van die veselglasfabriek wie se swembad gesteel is, vermoed ’n heel paar mense het dit weggedra aangesien die betrokke swembad 250 kg weeg. Foto: Poly Phoenix Fibreglass Products via Facebook Werknemers van ŉ swembadfabriek in die nywerheidsgebied Spartan in Kempton Park het Maandagoggend tot hul skok ontdek iemand het die naweek ŉ veselglasswembad van die sypaadjie voor hul perseel gesteel. “Poly Phoenix Fibreglass Products bestaan al van 1969 af en bou al die afgelope 40 jaar swembaddens,” vertel die verkoopsman Christo van der Westhuizen, “maar dis die heel eerste keer dat so iets gebeur.” Hy vertel omdat ŉ swembad van 4 x 3 m so swaar is, maak hulle dit nie vas nie. “Dit het op die sypaadjie gestaan omdat dit moes uitgaan na ŉ klant.” Van der Westhuizen vertel die veiligheidswag op die perseel oorkant hul fabriek sê hy het twee verdagte mans Sondag daar gewaar, maar nie gesien dat enigiemand die swembad wegdra of op ŉ voertuig laai nie. “Die swembad weeg sowat 250 kg,” sê Cheryl Heyden, Poly Phoenix se direktrise, “maar ŉ mens hoef nie ŉ genie te wees om dit weg te dra nie; jy kort net ŉ bietjie beplanning en baie mense om jou te help.” Dis vir haar “eienaardig” dat die wag oorkant die straat nie gesien het wat van die swembad word nie, maar gee toe hy kon aan die agterkant van die perseel gewees het toe dit gebeur het. “Ek wil hom nog uitvra, maar die polisie het gesê hulle moet eers met hom praat,” het sy Donderdag gesê. Van der Westhuizen vra mense moenie ŉ swembad by enige Jan Rap en sy maat koop nie. “Ons reeksnommer is op die swembad en ons maatskappy se naam is op die trap. Dis maklik herkenbaar.” Heyden sê die swembad is R18 400 werd. Hulle het ŉ beloning uitgeloof vir enige inligting wat hulle kan help om dit terug te kry. “ŉ Klomp mense het al gebel. Party beskuldig hul bure en ander sê hulle sal ons help om die swembad op te spoor – ons moet net eers vinnig vir hulle geld gee.” Enigiemand met bruikbare inligting oor wat van die swembad geword het, kan Heyden by 083 266 8822 of 011 394 2220/1 bel.